AAU CPH kan nu med stolthed kalde deres uddannelse i lysdesign for en af verdens bedste. Med klapsalver fra 850 professionelle fra lysdesignmiljøet gik lektor Ellen Kathrine Hansen i weekenden på scenen i Paris for at modtage beviset - en lysende statuetten med indgraveringen "Award for Education 2017, Aalborg University Copenhagen." Det hele foregik ved PLDC, som er årets kongres for professionelle lysdesignere fra hele verden. – Det er en fantastisk anerkendelse at få den her pris i det internationale lysdesignmiljø blot tre år efter, at vi har igangsat kandidatprogrammet. Det giver ekstra motivation til at bevare vores status som en af de absolut bedste lysdesignuddannelser i verden, siger Ellen Kathrine Hansen, som er leder af uddannelsen, i en pressemeddelelse. Den tre år gamle uddannelse har i alt optaget 110 studerende fra 25 forskellige lande. Den kombinerer medieteknarkitektur og lysteknologi – en kombination, der ifølge Ellen Kathrine Hansen peger direkte ind i fremtiden. – Sammensætningen af fagligheder på uddannelsen er spot on i forhold til den udvikling, der sker i de her år inden for lysdesign – primært på grund af den teknologiske udvikling inden for dynamisk lys, slutter hun.

Opsummering:
Kandidatuddannelsen i lysdesign på Aalborg Universitet CPH løb i weekenden med den anerkendte pris PLDR Education Award 2017 ved stort event i Paris.